Woede oor massagrafte, liggame in strate in OekraïneTalle liggame is in die strate van Bucha aangetref na Russiese troepe onttrek het (Foto: RONALDO SCHEMIDT/AFP) Minstens 57 liggame is in ŉ massagraf in die dorp Bucha buite die hoofstad Kiëf, wat onlangs deur Oekraïense magte van Russiese troepe herower is, gevind. Die massagraf is agter ŉ kerk in die middedorp. Oekraïne het Russiese magte van ŉ “doelbewuste bloedbad” in Bucha beskuldig. Bewyse van moontlike moorde op burgerlikes rondom Kiëf het na vore begin kom namate die Russiese weermag uit die hoofstad en ander dorpe teruggetrek het. AFP-verslaggewers het Vrydag minstens 20 lyke, almal in burgerlike drag, in ŉ enkele straat in Bucha aangetref. Die Oekraïense president Wolodimir Zelenski het Rusland daarvan beskuldig dat hy volksmoord pleeg. Jens Stoltenberg, sekretaris-generaal van Navo, het gesê die moorde op burgerlikes in Bucha is gruwelik. “Dit is ŉ brutaliteit teen burgerlikes wat ons vir dekades nie in Europa gesien het nie, en dit is afgryslik en dit is absoluut onaanvaarbaar,” het Stoltenberg aan CNN gesê. Die strate van Bucha is met puin besaai (Foto: ARIS MESSINIS/AFP) “Dit is die werklikheid van wat elke dag aangaan solank Rusland se brutaliteit teen Oekraïne voortduur,” het Antony Blinken, Amerikaanse minister van buitelandse sake, gesê. Duitsland het die moorde op burgerlikes in Bucha as ŉ “verskriklike oorlogsmisdaad” veroordeel en gevra vir nuwe EU-sanksies teen Rusland. Olaf Scholz, Duitse bondskanselier, het gesê daar moet lig gewerp word op die Russiese weermag se beweerde misdade teen burgerlikes. Hy het bygevoeg dat die oortreders aanspreeklik gehou moet word en dat internasionale organisasies toegang tot die streek verleen moet word om “hierdie gruwels te dokumenteer”. Brittanje het ook versoek dat die “afskuwelike dade” as oorlogsmisdade ondersoek word. Die Franse president Emmanuel Macron het die “ondraaglike” beelde van vermoorde burgerlikes in Bucha veroordeel en gesê Russiese owerhede “moet verantwoording doen vir hierdie misdade”. “Honderde burgerlikes [is] lafhartig op straat vermoor,” het Macron op Twitter gesê.